《寄叔嘉叔平》
宋代·陈藻

秋暮家书到武林，平江腊尽未闻音。
儿添一巽还三艮，诗赋双鱼抵万金。
故国桃花应烂漫，北天梅蕊尚沉吟。
桥门待补行新令，早趣行装慰老心。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。